Searching for Sugar Man tilnefnd til PGA verðlaunanna Hin frábæra heimildarmynd Searching for Sugar Man eftir Malik Bendjelloul , sem nú er sýnd hér á landi , hefur verið tilnefnd í flokki heimildarmynda , til verðlauna sem veitt eru árlega af Producers Guild of America , PGA , en myndin er sú best þekkta af þeim myndum sem tilnefndar eru í ár . Searching for Sugar Man fjallar um enduruppgötvun á gleymdum tónlistarmanni að nafni Rodriguez sem gaf út tvær plötur í byrjun áttunda áratugarins í Bandaríkjunum , en síðan ekki söguna meir . Sjáðu stiklu úr myndinni hér fyrir neðan : Hinar myndirnar fjórar sem tilnefndar eru er mynd Jon Shenk um brottrækan forseta Maldaví eyja , The Island President , saga körfuboltaliðs Litháen á Ólympíuleikunum árið 1992 eftir Marius A. Merkevicius , saga nokkurra meðlima ísraelsku leynþjónustunnar eftir Dror Moreh , The Gatekeepers , og mynd Aaron Yeger um Roma fólk ( sígauna ) í Evrópu , A People Uncounted . Á meðal mynda sem ekki hlutu náð fyrir augum dómnefndar voru til dæmis eineltismyndin Bully , sem var sýnd hér á landi , The Queen of Versailles , The Imposter , Samsara , West of Memphis og The Invisible War . Af myndunum fimm þá er Searching for Sugar Man eina myndin sem einnig er tilnefnd í efsta flokki IDA verðlaunanna og Cinema Eye Honors , verðlaunanna , en þessi tvö verðlaun eru þau eftirsóttustu sem veitt eru ár hvert í flokki heimildarmynda í Bandaríkjunum .